b'\n_START_ARTICLE_\nGamlebylinjen\n_START_SECTION_\nHistorie\n_START_PARAGRAPH_\nI 1874 bestemte man sig for at bygge sporveje i Oslo, der dengang hed Kristiania, og \xc3\xa5ret efter blev det besluttet at anl\xc3\xa6gge fire linjer. Linjerne blev anlagt af Kristiania Sporveisselskab og \xc3\xa5bnet 6. oktober 1875 som hestesporveje. Tre af linjerne udgik fra Stortorvet: Homansbylinjen, Vestbanelinjen og Oslolinjen. Den fjerde gik mellem Homansbyen og Vestbanen men blev nedlagt allerede efter to uger. Af de f\xc3\xb8rste sporvejslinjer var det kun Oslolinjen, der gik \xc3\xb8stover, idet den gik ad Brugata - Gr\xc3\xb8nland - Gr\xc3\xb8nlandsleiret til Botsfengslet. I 1878 blev den forl\xc3\xa6nget sydp\xc3\xa5 ad Oslo gate til St. Halvards plass og i 1899 videre til Oslo Hospital._NEWLINE_Oslolinjen var den sidste af byens sporveje til at blive trafikeret af hestesporvogne, der holdt ud til 22. januar 1900. Samme \xc3\xa5r \xc3\xa5bnedes sidelinjerne Kampenlinjen til Kampen og V\xc3\xa5lerengalinjen, der svingede \xc3\xb8stover ad Schweigaards gate \xe2\x80\x93 Str\xc3\xb8msveien til V\xc3\xa5lerenga._NEWLINE_I 1917 blev Oslolinjen forbundet med Ekebergbanen, en forstadsbanen mellem Oslo Hospital og S\xc3\xa6ter der blev bygget af det private sporvejsselskab AS Ekebergbanen og \xc3\xa5bnet 1. juli det \xc3\xa5r. Fra da af k\xc3\xb8rte Ekebergbanens vogne, de s\xc3\xa5kaldte \xe2\x80\x9dvikingeskibe\xe2\x80\x9d, ogs\xc3\xa5 p\xc3\xa5 Oslolinjen sammen med vognene fra Kampen og V\xc3\xa5lerenga._NEWLINE_V\xc3\xa5lerengalinjen blev forl\xc3\xa6nget til Etterstad og Helsfyr i 1923. I Helsfyr kunne der skiftes til \xc3\x98stensj\xc3\xb8banen._NEWLINE_Ved \xc3\xa5rsskiftet 1924/1925 \xc3\xa6ndrede Kristiania navn til Oslo. Det gamle Oslo blev herefter Gamlebylinjen, hvorefter det vel er mest korrekt at omtale Oslolinjen som Gamlebylinjen._NEWLINE_I 1957 blev den nedre del af Gamlebylinjen delt i to ved Gr\xc3\xb8nlandsleiret/Oslo gate x Schweigaards gate. Gamlebylinjen fandtes derefter i to varianter med den gamle ad Brugata \xe2\x80\x93 Gr\xc3\xb8nland \xe2\x80\x93 Gr\xc3\xb8nlandsleiret og den nye ad Jernbanetorget \xe2\x80\x93 Biskop Gunnerus gate \xe2\x80\x93 Schweigaards gate. \xc3\x85rsagen til de nye spor var at \xc3\xb8ge effektiviteten for de sporvogne. der gik fra centrum og \xc3\xb8stover via Helsfyr (forl\xc3\xb8berne for de \xc3\xb8stlige T-baner). Indtil 1960 gik Ekebergbanen og V\xc3\xa5lerengagalinjen s\xc3\xa5ledes over Gr\xc3\xb8nland, mens sporvognene via Helsfyr gik ad Schweigaards gate._NEWLINE_I 1960 vedtog kommunalbestyrelsen at nedl\xc3\xa6gge al sporvejsdrift i Oslo med Oslo Sporveier som den ivrigste st\xc3\xb8tte. Allerede samme \xc3\xa5r nedlagdes sporene ad Gr\xc3\xb8nland og linjen til Kampen. Ekebergbanen og V\xc3\xa5lerengagalinjen blev opretholdt men kom til at k\xc3\xb8re ad Schweigaards gate. I 1968 blev V\xc3\xa5lerengalinjen ogs\xc3\xa5 nedlagt, men Ekebergbanen overlevede og dermed ogs\xc3\xa5 Gamlebylinjen.\n_START_SECTION_\nFremtiden\n_START_PARAGRAPH_\nI 2014/2015 begyndte anl\xc3\xa6gget af Bj\xc3\xb8rviklinja ad Dronning Eufemias gate med forventet \xc3\xa5bning i 2017/2018. Forud for anl\xc3\xa6ggelse lagde trafikselskabet Ruter i 2010 op til, at den skulle erstatte sporvejen ad Schweigaards gate, men efter nogle \xc3\xa5r \xc3\xa6ndrede man holdning. En af \xc3\xa5rsagerne var en beslutning i kommunalbestyrelsen 26. januar 2011 om at beholde sporene i Schweigaards gate. En anden \xc3\xa5rsag var, at der i 2014 et gennembrud i planerne om at flytte Oslo bussterminal fra Schweigaards gate med den f\xc3\xb8lge, at planer om at udvikle den som busgade blev uaktuelle._NEWLINE_I 2015 udgav Ruter, Sporveien Oslo, Oslo Vognselskap og Bymilj\xc3\xb8etaten Trikkeprogrammet Rapport, hvor der i scenario 1 med bevillinger som i dag og derfor kun udbygninger i moderat omfang blev lagt op til, at der skulle g\xc3\xa5 en sporvej fra Gamlebyen til Majorstuen ad samme vej \xc3\xb8st om Jernbanetorget som nu. I en kommentar hed det desuden: "Den nuv\xc3\xa6rende sporvej ad Schweigaards gate bevares. Argumentet mod det er svagt trafikgrundlag og sk\xc3\xa6v balance mellem \xc3\xb8st og vest. N\xc3\xa5r den alligevel bevares skyldes det kapacitetsudnyttelse p\xc3\xa5 Jernbanetorget, prioritering af kapaciteten i Brugata og ideer fra KVU Oslonavet."_NEWLINE_Et tilbagevendende tema efter nedl\xc3\xa6ggelse af V\xc3\xa5lerengalinjens nedl\xc3\xa6ggelse i 1968 er at f\xc3\xa5 den genetableret som erstatning for den nuv\xc3\xa6rende buslinje 37. I s\xc3\xa5 fald vil det v\xc3\xa6re oplagt at genetablere sporene i det \xc3\xb8stlige Schweizgaards gate og videre via Galgeberg, V\xc3\xa5lerenga og Etterstad til Helsfyr. Det er ikke usandsynligt, at netop det bliver fremtiden p\xc3\xa5 l\xc3\xa6ngere sigt, s\xc3\xa5 der atter kommer til at ligge sporvej i hele Schweigaards gate, s\xc3\xa5dan som der gjorde mellem 1957 og 1968. Gamle Oslos bydelsudvalg har flere gange vedtaget enstemmigt at forl\xc3\xa6nge sporene i Scgweigaards gate mod nord\xc3\xb8st, s\xc3\xa5 V\xc3\xa5lerengalinjen kan komme tilbage._NEWLINE_Dette forslag n\xc3\xa6vnes ogs\xc3\xa5 i Trikkeprogrammet: "Sporvej ad Str\xc3\xb8msveien over V\xc3\xa5lerenga (12): Skitseres som en mulighed i KVU Oslonavet og M2016. Hvis sporvejens infrastruktur skal udbygges i indre by \xc3\xb8st (se tiltag 8 og 11) kan der v\xc3\xa6re gode argumenter for at g\xc3\xb8re netv\xc3\xa6rket komplet for at styrke knudepunkterne i \xc3\xb8st (Helsfyr, Bryn, \xc3\x98kern), for at give en st\xc3\xb8rre del af markedet skinneg\xc3\xa5ende tilbud og for mere rationel drift. Str\xc3\xb8msveien betjenes i dag af buslinje 37 og regionale busser. Tiltaget giver desuden mere kapacitet p\xc3\xa5 Dronning Eufemias gate, forudsat at den kobles p\xc3\xa5 Ekebergbanen ved St. Hallvards plass. En anden mulighed er at k\xc3\xb8re ad Schweigaards gate."'